34.1 Quan algun/a elector/a prevegi que en la data de la votació no es trobarà en el lloc on li correspon exercir el dret al sufragi, podrà emetre el seu vot per correu, amb la comunicació prèvia a la mesa electoral coordinadora, a qui sol·licitarà la documentació adient.
Aquesta sol·licitud s'haurà de fer efectiva des de l'endemà de la convocatòria electoral fins a deu dies hàbils abans de la data en què s'hagi d'efectuar la votació.
34.2 La sol·licitud s'haurà de fer personalment, d'acord amb el model normalitzat que figura com a annex 8 bis d'aquest Decret, amb l'exhibició del corresponent document acreditatiu de la identitat (TIP, DNI, permís de conduir o passaport en vigor) davant de les persones funcionàries dels serveis d'administració degudament habilitades per a aquesta funció en cada dependència policial.
La persona funcionària del servei d'administració comprovarà les dades personals i la coincidència de la signatura en el document de sol·licitud de vot per correu (matriu i resguard) i en el document que s'exhibeixi acreditatiu de la identitat, i signarà en conformitat tant a la matriu com al resguard del document de sol·licitud.
Tot seguit, amb el registre previ de la sol·licitud, la mateixa persona funcionària trametrà la matriu de la sol·licitud a la mesa electoral coordinadora i lliurarà el resguard a l'elector/a.
34.3 Un cop la mesa hagi comprovat que la persona comunicant està inclosa en la llista d'electors, procedirà a anotar-hi la petició i se li trametran immediatament, a l'adreça que hagi indicat en la sol·licitud, les paperetes electorals i el sobre on ha d'introduir la papereta del vot.
34.4 L'elector/a ha d'introduir la papereta que ha triat al sobre corresponent.
Després, ha d'introduir aquest sobre tancat en un altre de més gran juntament amb l'original del resguard de la sol·licitud del vot per correu i la fotocòpia del document acreditatiu de la identitat exhibit en el moment de la sol·licitud, i enviar-ho per correu certificat a la mesa electoral coordinadora, indicant la persona remitent.
Una vegada la mesa electoral coordinadora hagi rebut el sobre certificat, el/la secretari/ària l'ha de trametre a la mesa electoral corresponent per tal que el dia de la votació el/la president/a procedeixi a la seva obertura i, un cop identificat l'elector/a, introdueixi la papereta a l'urna electoral i declari expressament que s'ha votat.
34.5 Els vots per correu rebuts per la mesa electoral seran introduïts a l'urna pel/per la president/a de la mesa, un cop finalitzat el termini horari previst per al vot presencial, amb la comprovació prèvia que aquests vots s'han emès complint tots els requisits.
Si la correspondència electoral es rep amb posterioritat a la finalització de la votació, no es computarà el vot ni es tindrà com a votant l'elector/a, es destruirà el sobre sense obrir i es deixarà constància d'haver-ho fet.
34.6 En el cas que un/a elector/a que hagués sol·licitat el vot per correu comparegués a votar personalment i així ho manifesti el dia de la votació, podrà votar.
Si la mesa hagués rebut el vot per correu del mateix elector, l'invalidarà i el destruirà sense obrir el sobre i farà constar aquesta incidència a l'acta.
34.1 Quan algun elector prevegi que en la data de la votació no es trobarà en el lloc on li correspon exercir el dret al sufragi, podrà emetre el seu vot per correu, amb la comunicació prèvia a la mesa electoral coordinadora.
Aquesta comunicació s'haurà de fer efectiva des de l'endemà de la convocatòria electoral fins a vuit dies hàbils abans de la data en què s'hagi d'efectuar la votació.
34.2 La comunicació s'haurà de fer mitjançant les oficines de correus, sempre que es presenti en sobre obert perquè sigui datada i segellada pel funcionari de correus abans de ser certificada, i amb l'exhibició prèvia del DNI, amb la finalitat de comprovar-ne les dades personals i la coincidència de la firma d'ambdós documents.
La comunicació també podrà fer-la, en nom de l'elector, una persona degudament autoritzada, que ha d'acreditar la seva identitat i representació suficient.
34.3 Un cop la mesa hagi comprovat que el comunicant està inclòs en la llista d'electors, procedirà a anotar-hi la petició i se li trametran les paperetes electorals i el sobre on ha d'introduir la papereta del vot.
34.4 L'elector ha d'introduir la papereta que ha triat al sobre corresponent.
Després, ha d'introduir aquest sobre tancat en un altre de més gran juntament amb la fotocòpia de la targeta d'identificació professional (TIP) o del DNI i enviar-ho per correu certificat a la mesa electoral coordinadora.
Una vegada la mesa electoral coordinadora hagi rebut el sobre certificat, el secretari l'ha de trametre a la mesa electoral corresponent per tal que el dia de la votació el president procedeixi a la seva obertura i, un cop identificat l'elector, introdueixi la papereta a l'urna electoral i declari expressament que s'ha votat.
34.5 Si la correspondència electoral es rep amb posterioritat a la finalització de la votació, no es computarà el vot ni es tindrà com a votant a l'elector, es destruirà el sobre sense obrir i es deixarà constància d'haver-ho fet.
34.6 En el cas que s'hagi efectuat la votació per correu aquesta prevaldrà a la votació de presencia que pugui voler fer el funcionari el dia de la votació i que no serà admesa per la mesa electoral.